CELEX: 32020R2145
Language: el
Date: 2020-09-01 00:00:00
Title: Κατ’ εξουσιοδότηση κανονισμός (ΕΕ) 2020/2145 της Επιτροπής της 1ης Σεπτεμβρίου 2020 για την τροποποίηση του κατ’ εξουσιοδότηση κανονισμού (ΕΕ) αριθ. 876/2013 της Επιτροπής για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά αλλαγές στη σύνθεση, τη λειτουργία και τη διαχείριση των σωμάτων για κεντρικούς αντισυμβαλλομένους (Κείμενο που παρουσιάζει ενδιαφέρον για τον ΕΟΧ)

18.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 428/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/2145 ΤΗΣ ΕΠΙΤΡΟΠΗΣ
         της 1ης Σεπτεμβρίου 2020
         για την τροποποίηση του κατ’ εξουσιοδότηση κανονισμού (ΕΕ) αριθ. 876/2013 της Επιτροπής για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά αλλαγές στη σύνθεση, τη λειτουργία και τη διαχείριση των σωμάτων για κεντρικούς αντισυμβαλλομένους
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 18 παράγραφος 6,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 648/2012 τροποποιήθηκε με τον κανονισμό (ΕΕ) 2019/2099 του Ευρωπαϊκού Κοινοβουλίου και του Συμβουλίου (2) όσον αφορά, μεταξύ άλλων, τις διαδικασίες αδειοδότησης κεντρικών αντισυμβαλλομένων και τις συμμετέχουσες αρχές, καθώς και τις απαιτήσεις αναγνώρισης κεντρικών αντισυμβαλλομένων τρίτων χωρών. Οι εν λόγω τροποποιήσεις περιλαμβάνουν αλλαγές στη σύνθεση, τη λειτουργία και τη διαχείριση των σωμάτων για κεντρικούς αντισυμβαλλομένους. Οι αλλαγές αυτές θα πρέπει να αποτυπώνονται στον κατ’ εξουσιοδότηση κανονισμό (ΕΕ) αριθ. 876/2013 της Επιτροπής (3).
                  
               
                     (2)
                  
                  
                     Σύμφωνα με το άρθρο 18 παράγραφος 2 στοιχεία γα) και θ) του κανονισμού (ΕΕ) αριθ. 648/2012, η αρμόδια για τον κεντρικό αντισυμβαλλόμενο αρχή πρέπει να παρέχει γραπτώς πλήρη και αναλυτική σχετική αιτιολόγηση, σε περίπτωση που δεν παρέχει τη συγκατάθεσή της για τη συμμετοχή αρμόδιας αρχής ή κεντρικής τράπεζας έκδοσης στο σώμα, κατόπιν αιτήματός της. Για λόγους αποδοτικότητας και ασφάλειας δικαίου, είναι σημαντικό η αιτιολόγηση αυτή να παρέχεται εντός εύλογου χρονικού διαστήματος.
                  
               
                     (3)
                  
                  
                     Σύμφωνα με το άρθρο 19 παράγραφος 3 του κανονισμού (ΕΕ) αριθ. 648/2012, η Ευρωπαϊκή Κεντρική Τράπεζα (στο εξής: ΕΚΤ) διαθέτει δύο ψήφους όταν είναι μέλος του σώματος για κεντρικούς αντισυμβαλλομένους, αφενός, στο πλαίσιο των καθηκόντων της που αφορούν την προληπτική εποπτεία των πιστωτικών ιδρυμάτων στο πλαίσιο του ενιαίου εποπτικού μηχανισμού όσο και, αφετέρου, ως η κεντρική τράπεζα που εκδίδει ένα από τα πιο σχετικά νομίσματα της Ένωσης ως προς τα χρηματοπιστωτικά μέσα που εκκαθαρίζονται. Προκειμένου να αντικατοπτρίζεται η κατάλληλη εκπροσώπηση της ΕΚΤ, θα πρέπει να καθοριστεί ότι, στις περιπτώσεις αυτές, η ΕΚΤ θα πρέπει να έχει δύο συμμετέχοντες με δικαίωμα ψήφου.
                  
               
                     (4)
                  
                  
                     Είναι αναγκαίο να εξασφαλίζεται η αποδοτική ροή εγγράφων μεταξύ των μελών του σώματος και να τους παρέχεται επαρκής χρόνος ώστε να προετοιμάζονται για τις συνεδριάσεις του σώματος. Ως εκ τούτου, η αρμόδια αρχή του κεντρικού αντισυμβαλλομένου θα πρέπει να διαβιβάζει εκ των προτέρων την ημερήσια διάταξη της συνεδρίασης του σώματος και όλες τις συναφείς πληροφορίες για την προετοιμασία για την εν λόγω συνεδρίαση.
                  
               
                     (5)
                  
                  
                     Προκειμένου να εξασφαλίζονται η ορθή λειτουργία των σωμάτων και η τακτική συνεδρίασή τους, τα σώματα για κεντρικούς αντισυμβαλλομένους θα πρέπει να συνεδριάζουν τουλάχιστον σε ετήσια βάση. Τα μέλη του σώματος για κεντρικούς αντισυμβαλλομένους μπορούν, επίσης, να ζητούν τη σύγκληση συνεδρίασης του σώματος, όταν κρίνουν ότι είναι αναγκαίο.
                  
               
                     (6)
                  
                  
                     Η διεξαγωγή των συνεδριάσεων του σώματος με φυσική παρουσία μπορεί να μην είναι πάντοτε δυνατή. Συνεπώς, το σώμα για κεντρικούς αντισυμβαλλομένους θα πρέπει να έχει τη δυνατότητα να ψηφίζει με γραπτή διαδικασία, όταν κρίνεται σκόπιμο από την αρμόδια αρχή του κεντρικού αντισυμβαλλομένου ή κατόπιν αιτήματος μέλους του σώματος.
                  
               
                     (7)
                  
                  
                     Το άρθρο 18 παράγραφος 1 του κανονισμού (ΕΕ) αριθ. 648/2012, όπως τροποποιήθηκε με τον κανονισμό (ΕΕ) 2019/2099, αναθέτει νέες αρμοδιότητες στα σώματα για κεντρικούς αντισυμβαλλομένους, μεταξύ άλλων όσον αφορά τις ρυθμίσεις εξωτερικής ανάθεσης. Ως εκ τούτου, η αρμόδια αρχή του κεντρικού αντισυμβαλλομένου θα πρέπει να παρέχει στα μέλη του σώματος πληροφορίες σχετικά με κάθε αλλαγή στις ρυθμίσεις εξωτερικής ανάθεσης του κεντρικού αντισυμβαλλομένου όσον αφορά μείζονες δραστηριότητες που συνδέονται με τη διαχείριση κινδύνων.
                  
               
                     (8)
                  
                  
                     Προκειμένου να είναι δυνατή η εκτέλεση των καθηκόντων του σώματος, η αρμόδια αρχή του κεντρικού αντισυμβαλλομένου θα πρέπει να παρέχει στα μέλη του σώματος, αφενός, πληροφορίες σχετικά με αλλαγές στις απαιτήσεις συμμετοχής, στα μοντέλα συμμετοχής εκκαθαριστικών μελών και στα μοντέλα διαχωρισμού λογαριασμών του κεντρικού αντισυμβαλλομένου, στις διαδικασίες διαχείρισης αθέτησης υποχρέωσης του κεντρικού αντισυμβαλλομένου και στις ρυθμίσεις πληρωμής και διακανονισμού του κεντρικού αντισυμβαλλομένου και, αφετέρου, αναφορές σχετικά με τον έλεγχο των διαδικασιών σε περίπτωση αθέτησης υποχρεώσεων που διενεργεί ο κεντρικός αντισυμβαλλόμενος σύμφωνα με το άρθρο 49 παράγραφος 2 του κανονισμού (ΕΕ) αριθ. 648/2012.
                  
               
                     (9)
                  
                  
                     Για την προστασία των εμπιστευτικών πληροφοριών και τη διασφάλιση της ενημέρωσης των μελών του σώματος σε ισότιμη βάση, η ανταλλαγή εμπιστευτικών πληροφοριών θα πρέπει να γίνεται με ασφαλή μέσα.
                  
               
                     (10)
                  
                  
                     Προκειμένου να παρέχεται στα μέλη του σώματος επαρκής χρόνος ώστε να προετοιμάζονται για τις συνεδριάσεις του σώματος για κεντρικούς αντισυμβαλλομένους και να έχουν τη δυνατότητα να επισημαίνουν σημεία ενδιαφέροντος ή ανησυχίας όσον αφορά την επανεξέταση ή την αξιολόγηση της αρμόδιας αρχής που αναφέρεται στο άρθρο 21 του κανονισμού (ΕΕ) αριθ. 648/2012, οι πληροφορίες που αναφέρονται στην παράγραφο 4 του εν λόγω άρθρου θα πρέπει να υποβάλλονται εγκαίρως στα μέλη του σώματος ώστε να είναι δυνατή η εκ των προτέρων εξέταση και συζήτησή τους.
                  
               
                     (11)
                  
                  
                     Ως εκ τούτου, ο κατ’ εξουσιοδότηση κανονισμός (ΕΕ) αριθ. 876/2013 θα πρέπει να τροποποιηθεί αναλόγως.
                  
               
                     (12)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών στην Επιτροπή, κατόπιν διαβούλευσης με το Ευρωπαϊκό Σύστημα Κεντρικών Τραπεζών.
                  
               
                     (13)
                  
                  
                     Οι τροποποιήσεις έχουν περιορισμένο πεδίο εφαρμογής και αφορούν μόνο τις αρμόδιες αρχές χωρίς να επιβάλλουν πρόσθετες απαιτήσεις για τους συμμετέχοντες στην αγορά. Επιπλέον, είναι σημαντικό τα σώματα για κεντρικούς αντισυμβαλλομένους να μπορούν να προσαρμοστούν το ταχύτερο δυνατόν στις νέες απαιτήσεις του κανονισμού (ΕΕ) 2019/2099. Λόγω του περιορισμένου πεδίου εφαρμογής και αντικτύπου των τροποποιήσεων και του επείγοντος χαρακτήρα της εφαρμογής τους, η Ευρωπαϊκή Αρχή Κινητών Αξιών και Αγορών έκρινε ότι ήταν πολύ δυσανάλογο να διενεργήσει ανοιχτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός και να αναλύσει τα ενδεχόμενα συναφή κόστη και τις ωφέλειες. Ωστόσο, η Ευρωπαϊκή Αρχή Κινητών Αξιών και Αγορών ζήτησε τις συμβουλές της ομάδας συμφεροντούχων κινητών αξιών και αγορών, που συστάθηκε σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (4),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποιήσεις του κατ’ εξουσιοδότηση κανονισμού (ΕΕ) αριθ. 876/2013
            Ο κατ’ εξουσιοδότηση κανονισμός (ΕΕ) αριθ. 876/2013 τροποποιείται ως εξής:
            
                        1)
                     
                     
                        στο άρθρο 2, παρεμβάλλεται η ακόλουθη παράγραφος 4α:
                        
                           «4α.   Οι αρμόδιες αρχές που αναφέρονται στο άρθρο 18 παράγραφος 2 στοιχείο γα) του κανονισμού (ΕΕ) αριθ. 648/2012 και οι κεντρικές τράπεζες έκδοσης που αναφέρονται στο άρθρο 18 παράγραφος 2 στοιχείο θ) του εν λόγω κανονισμού, οι οποίες επιθυμούν να συμμετάσχουν στο σώμα, υποβάλλουν αιτιολογημένο αίτημα στην αρμόδια αρχή του κεντρικού αντισυμβαλλομένου. Εντός 20 ημερολογιακών ημερών από την παραλαβή του αιτήματος, η αρμόδια αρχή του κεντρικού αντισυμβαλλομένου παρέχει στην αιτούσα αρμόδια αρχή ή κεντρική τράπεζα αντίγραφο της γραπτής συμφωνίας προς επανεξέταση και έγκριση ή τεκμηριώνει εγγράφως τους λόγους απόρριψης του αιτήματος.»·
                        
                     
                  
                        2)
                     
                     
                        στο άρθρο 3, η παράγραφος 4 αντικαθίσταται από το ακόλουθο κείμενο:
                        
                           «4.   Σε περίπτωση που η αρχή έχει το δικαίωμα να συμμετέχει στο σώμα βάσει περισσότερων του ενός από τα στοιχεία γ) έως θ) του άρθρου 18 παράγραφος 2 του κανονισμού (ΕΕ) αριθ. 648/2012, μπορεί να ορίζει επιπλέον συμμετέχοντες οι οποίοι δεν έχουν δικαίωμα ψήφου.»·
                        
                     
                  
                        3)
                     
                     
                        στο άρθρο 3, προστίθεται η ακόλουθη παράγραφος 6:
                        
                           «6.   Κατά παρέκκλιση από τις παραγράφους 4 και 5, η ΕΚΤ μπορεί να ορίζει δύο συμμετέχοντες με δικαίωμα ψήφου, όταν είναι μέλος του σώματος δυνάμει του άρθρου 18 παράγραφος 2 στοιχεία γ) και η) του κανονισμού (ΕΕ) αριθ. 648/2012.»·
                        
                     
                  
                        4)
                     
                     
                        στο άρθρο 4 παράγραφος 4, προστίθενται τα ακόλουθα εδάφια:
                        «Για τους σκοπούς του στοιχείου β), η αρμόδια αρχή του κεντρικού αντισυμβαλλομένου διαβιβάζει εκ των προτέρων σχέδιο ημερήσιας διάταξης για κάθε συνεδρίαση του σώματος, εκτός των συνεδριάσεων που συγκαλούνται σε καταστάσεις έκτακτης ανάγκης, ώστε τα μέλη του σώματος να μπορούν να συμβάλουν στον καθορισμό της ημερήσιας διάταξης, ιδίως με την προσθήκη σημείων στην ημερήσια διάταξη.
                        Η ημερήσια διάταξη οριστικοποιείται και διανέμεται από την αρμόδια αρχή του κεντρικού αντισυμβαλλομένου στα μέλη του σώματος εγκαίρως πριν από τη συνεδρίαση του σώματος. Η αρμόδια αρχή του κεντρικού αντισυμβαλλομένου και τα άλλα μέλη του σώματος διανέμουν εγκαίρως πριν από τη συνεδρίαση κάθε πληροφορία που πρέπει να ληφθεί υπόψη κατά τη συνεδρίαση.
                        Για τους σκοπούς του στοιχείου γ), η αρμόδια αρχή του κεντρικού αντισυμβαλλομένου διανέμει τα πρακτικά των συνεδριάσεων στα μέλη του σώματος το συντομότερο δυνατόν μετά τις συνεδριάσεις και τους παρέχει επαρκή χρόνο για να διατυπώσουν τις παρατηρήσεις τους.»·
                     
                  
                        5)
                     
                     
                        στο άρθρο 4 παράγραφος 5, προστίθεται το ακόλουθο εδάφιο:
                        «Τα μέλη του σώματος μπορούν να ζητήσουν από την αρμόδια αρχή του κεντρικού αντισυμβαλλομένου να συγκαλέσει συνεδρίαση του σώματος. Η αρμόδια αρχή του κεντρικού αντισυμβαλλομένου αιτιολογεί δεόντως κάθε απόρριψη του εν λόγω αιτήματος.»·
                     
                  
                        6)
                     
                     
                        στο άρθρο 4, προστίθεται η ακόλουθη παράγραφος 8:
                        
                           «8.   Το σώμα μπορεί να ψηφίζει με γραπτή διαδικασία, κατόπιν πρότασης της αρμόδιας αρχής του κεντρικού αντισυμβαλλομένου ή κατόπιν αιτήματος μέλους του σώματος.»·
                        
                     
                  
                        7)
                     
                     
                        το άρθρο 5 παράγραφος 2 τροποποιείται ως εξής:
                        
                                    α)
                                 
                                 
                                    η εισαγωγική φράση αντικαθίσταται από το ακόλουθο κείμενο:
                                    «Η αρμόδια αρχή του κεντρικού αντισυμβαλλομένου παρέχει τουλάχιστον τις ακόλουθες πληροφορίες στα μέλη του σώματος:»·
                                 
                              
                                    β)
                                 
                                 
                                    προστίθενται τα ακόλουθα στοιχεία:
                                    
                                                «ιη)
                                             
                                             
                                                αλλαγές στις ρυθμίσεις εξωτερικής ανάθεσης του κεντρικού αντισυμβαλλομένου όσον αφορά μείζονες δραστηριότητες που συνδέονται με τη διαχείριση κινδύνων·
                                             
                                          
                                                ιθ)
                                             
                                             
                                                αλλαγές στις απαιτήσεις συμμετοχής, στα μοντέλα συμμετοχής εκκαθαριστικών μελών και στα μοντέλα διαχωρισμού λογαριασμών του κεντρικού αντισυμβαλλομένου·
                                             
                                          
                                                κ)
                                             
                                             
                                                αλλαγές στις διαδικασίες του κεντρικού αντισυμβαλλομένου σε περίπτωση αθέτησης υποχρεώσεων, καθώς και αναφορές σχετικά με τον έλεγχο των διαδικασιών του κεντρικού αντισυμβαλλομένου σε περίπτωση αθέτησης υποχρεώσεων που διενεργεί ο κεντρικός αντισυμβαλλόμενος σύμφωνα με το άρθρο 49 παράγραφος 2 του κανονισμού (ΕΕ) αριθ. 648/2012·
                                             
                                          
                                                κα)
                                             
                                             
                                                αλλαγές στις ρυθμίσεις πληρωμής και διακανονισμού του κεντρικού αντισυμβαλλομένου.»·
                                             
                                          
                              
                  
                        8)
                     
                     
                        στο άρθρο 5, προστίθεται η ακόλουθη παράγραφος 6:
                        
                           «6.   Τα μέλη του σώματος ανταλλάσσουν εμπιστευτικές πληροφορίες μέσω ασφαλών μέσων επικοινωνίας και σε ισότιμη βάση.»·
                        
                     
                  
                        9)
                     
                     
                        παρεμβάλλεται το ακόλουθο άρθρο 5α:
                        
                           
                              «
                              Άρθρο 5α
                           
                           Συνεισφορά του σώματος όσον αφορά την επανεξέταση και την αξιολόγηση
                           
                              1.   Οι πληροφορίες που αναφέρονται στο άρθρο 21 παράγραφος 4 του κανονισμού (ΕΕ) αριθ. 648/2012 υποβάλλονται εγκαίρως στα μέλη του σώματος, ώστε να είναι σε θέση να εξετάσουν και να συζητήσουν τις πληροφορίες αυτές πριν από την επόμενη συνεδρίαση του σώματος.
                           
                           
                              2.   Τα μέλη του σώματος μπορούν να επισημαίνουν οποιοδήποτε σημείο ενδιαφέροντος ή ανησυχίας όσον αφορά την επανεξέταση ή την αξιολόγηση από την αρμόδια αρχή του κεντρικού αντισυμβαλλομένου που αναφέρεται στο άρθρο 21 του κανονισμού (ΕΕ) αριθ. 648/2012. Η αρμόδια αρχή του κεντρικού αντισυμβαλλομένου λαμβάνει υπόψη τα εν λόγω σημεία ενδιαφέροντος ή ανησυχίας, στο μέτρο του δυνατού, και ενημερώνει το μέλος του σώματος που τα επισήμανε σχετικά με τον τρόπο με τον οποίο ελήφθησαν υπόψη.».
                           
                        
                     
                  
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 1η Σεπτεμβρίου 2020.
            
               
                  Για την Επιτροπή
               
               
                  H Πρόεδρος
               
               Ursula VON DER LEYEN
            
         
         
            (1)  ΕΕ L 201 της 27.7.2012, σ. 1.
         
            (2)  Κανονισμός (ΕΕ) 2019/2099 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2019, για την τροποποίηση του κανονισμού (ΕΕ) αριθ. 648/2012 όσον αφορά τις διαδικασίες αδειοδότησης κεντρικών αντισυμβαλλομένων και τις συμμετέχουσες αρχές καθώς και τις απαιτήσεις αναγνώρισης κεντρικών αντισυμβαλλομένων τρίτων χωρών (ΕΕ L 322 της 12.12.2019, σ. 1).
         
            (3)  Κατ’ εξουσιοδότηση κανονισμός (ΕΕ) αριθ. 876/2013 της Επιτροπής, της 28ης Μαΐου 2013, για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα σχετικά με τα σώματα για κεντρικούς αντισυμβαλλομένους (ΕΕ L 244 της 13.9.2013, σ. 19).
         
            (4)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).